Diari Oficial de la Generalitat Valenciana


Sumari del DOGV 8016, del 06-04-2017 (2017/2441)

Resolució de 22 de març de 2017, del director general d'Administració Local, per la qual es publica la dissolució de la Mancomunitat Intermunicipal per a la Prestació de Serveis Públics Aspe - el Fondó de les Neus.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8016

Data del DOGV
:   06-04-2017

Secció del DOGV
:   V. ANUNCIS - C) ALTRES ASSUMPTES

Número del document
:   2017/2441


Organisme emissor
:   Presidència de la Generalitat

Tipus de document
:   Resolució

Resolució de 22 de març de 2017, del director general d'Administració Local, per la qual es publica la dissolució de la Mancomunitat Intermunicipal per a la Prestació de Serveis Públics Aspe - el Fondó de les Neus. [2017/2441]  
Antecedents  
  
Des de l'any 1994, la Mancomunitat Intermunicipal per a la Prestació de Serveis Públics Aspe - el Fondó de les Neus centra la seua activitat en l'arreplega i el trasllat a abocador dels residus sòlids urbans.  
  
En 1995, la Mancomunitat va aprovar la cessió d'uns terrenys a la mercantil Valenciana de Aprovechamiento Energético de Residuos, SA, perquè es fera càrrec del tractament integral dels residus sòlids urbans.  
  
En juliol de 2010, la Junta de Govern de la Mancomunitat va acordar autoritzar les actuacions prèvies per a procedir al segellat de l'abocador, posant fi, d'aqueixa forma, a la prestació del servei mancomunadament i quedant, en conseqüència, sense objecte la mancomunitat.  
La dissolució d'una mancomunitat s'ajustarà al mateix procediment que el de la seua constitució (article 95.1 LRLCV), sent els estatuts d'aquesta on es regularan les causes de dissolució (article 94.1.k de la mateixa llei).  
D'acord amb l'informe elaborat pel secretari de l'entitat, els estatuts de la Mancomunitat (article 33) estableixen com a causa de dissolució la «desaparició del fi per al que va ser creada», que és la circumstància que concorre en aquest cas.  
Atés que no hi ha discrepància o controvèrsia entre els municipis que formen part de la Mancomunitat, que la causa de dissolució està prevista en els seus estatuts i que el procediment s'ajusta al que s'ha disposat per la llei, aquesta Direcció General d'Administració Local emet informe favorable sobre la dissolució de la Mancomunitat de Serveis Públics Aspe - el Fondó de les Neus.  
La Junta de Govern de la Mancomunitat Intermunicipal per a la Prestació de Serveis Públics Aspe - el Fondó de les Neus, en sessió extraordinària número 1/2017, celebrada el dia 13 de gener de 2017, va adoptar l'acord d'aprovació definitiva de la dissolució de la Mancomunitat, liquidació i distribució dels béns d'aquesta, per desaparició del fi que va donar lloc a la seua creació, d'acord amb l'article 33 dels seus propis estatuts, i remissió de l'expedient a la Generalitat per a la seua publicació en el Diari Oficial de la Generalitat Valenciana, d'acord amb el que disposa l'article 93.4 de la Llei 8/2010, de règim local de la Comunitat Valenciana.  
Com queda acreditat documentalment, l'esmentat acord és referendat i ratificat pels dos municipis que formen part de l'esmentada Mancomunitat, l'Ajuntament d'Aspe, mitjançant un acord unànime adoptat en el seu Ple en sessió ordinària de data 25 de gener de 2017, i l'Ajuntament del Fondó de les Neus, mitjançant un acord adoptat en el seu Ple en sessió ordinària de data 25 de gener de 2017.  
L'aprovació inicial de l'acord de dissolució de la Mancomunitat Intermunicipal per a la Prestació de Serveis Públics Aspe - el Fondó de les Neus es va realitzar en la Junta de Govern de la Mancomunitat de data 16 de juliol de 2014, i s'acredita documentalment que des que es va iniciar el procés s'han donat tots els passos establits en el procediment tendent a tal dissolució, incloent-hi la realització d'un període d'informació pública en els ajuntaments dels dos municipis pertanyents a l'esmentada Mancomunitat, amb exposició al públic de l'acord adoptat en aqueixa data, i també l'existència dels informes preceptius tant de la Diputació Provincial d'Alacant, adoptat en sessió ordinària de data 5 de març de 2015, com de la Direcció General d'Administració Local, de data 11 de febrer de 2015.  
  
Fonaments jurídics  
  
Primer. La dissolució de les mancomunitats de municipis està regulada en els articles 95 i 93 de la Llei 8/2010, de 23 de juny, de Règim Local de la Comunitat Valenciana, i en els estatuts de la mancomunitat en la mesura que no contradiguen al que disposa la llei, en cas de no haver sigut adaptats a aquesta. Les causes de dissolució hauran de figurar en els estatuts de la mancomunitat.  
Segon. Pel que al procediment es refereix serà aplicable el que disposa l'article 95, apartat 1, en relació amb l'article 93, apartats 2, 3 i 4, de la Llei 8/2010, de 23 de juny, de règim local de la Comunitat Valenciana.  
Quant a les causes de dissolució de la mancomunitat, serà aplicable allò que s'ha previst en els seus estatuts, que en el seu article 33.1 estableix que «la Mancomunitat es dissoldrà per alguna de les causes següents:  
a) Per desaparició del fi per al que va ser creada;  
b) Quan així ho acorde el Ple de la Mancomunitat i els ajuntaments mancomunats, amb el vot favorable de la majoria absoluta legal dels seus membres, i  
c) Per dur-se a terme la prestació dels serveis objecte d'aquesta per l'Estat, la Comunitat Autònoma, la Diputació Provincial, per absorció de les competències municipals respectives.  
Si es dissol la Mancomunitat, es remetran als ajuntaments els béns d'aquesta en proporció a les seues respectives aportacions.»  
Tercer. Analitzada la documentació es dedueix que el procediment seguit s'adapta al que disposa l'article 93 de la Llei 8/2010, de 23 de juny, de règim local de la Comunitat Valenciana. L'acord d'iniciació del procediment de dissolució ha sigut adoptat per la majoria absoluta dels membres de la junta de govern d'aquesta, celebrat el 13 de gener de 2017, segons es desprén del corresponent certificat del secretari de la Mancomunitat, i en la mateixa junta de govern s'ha acordat la liquidació del patrimoni de l'entitat. S'ha dut a terme el tràmit d'informació pública, s'han requerit els informes preceptius de la Direcció General d'Administració Local i de la Diputació Provincial d'Alacant, en ambdós casos favorables a la dissolució, i la proposta d'aprovació ha sigut aprovada definitivament pels ajuntaments de tots els municipis membres de la mancomunitat.  
Quart. Quant a les causes de dissolució, formalment consta l'acord de la Junta de Govern de la Mancomunitat com a causa habilitant arreplegada en els estatuts. Des d'una perspectiva material, es considera prou justificada per quant de la memòria justificativa es desprén la desaparició del fi que va donar lloc a la seua creació, de conformitat amb el que preveu l'article 33 dels seus estatuts.  
En conseqüència, d'acord amb la legislació esmentada i, concretament, amb l'article 95 de la Llei 8/2010, de 23 de juny, de la Generalitat, de règim local de la Comunitat Valenciana, i d'acord amb el que disposa l'article 17 del Decret 151/2015, del Consell, pel qual s'aprova el Reglament orgànic i funcional de la Presidència de la Generalitat, resolc:  
  
Article únic  
Publicar en el Diari Oficial de la Generalitat Valenciana la dissolució de la Mancomunitat Intermunicipal per a la Prestació de Serveis Públics Aspe - el Fondó de les Neus en haver-se acreditat en l'expedient la legalitat de les actuacions, i inscriure l'esmentada dissolució en el Registre d'Entitats Locals.  
  
Contra aquesta resolució podrà interposar-se un recurs d'alçada davant la Secretaria Autonòmica de Presidència en el termini d'un mes de conformitat amb els articles 112 i 121 de la Llei 39/2015, d'1 d'octubre, del procediment administratiu comú de les administracions públiques. Transcorregut l'esmentat termini sense haver-se interposat el recurs, la resolució serà ferma a tots els efectes.  
Tot això, sense perjudici, que els interessats puguen exercir qualsevol altre recurs que per al seu dret estimen oportú.  
  
València, 22 de març de 2017.- El director general d'Administració Local: Antoni Such Botella.